Danie Brink bedank publiek vir meelewing na tragiese ongelukDr Brink en sy vrou, Lise en hul kinders. Links onder is Rachel, baba Daniël, André, Johann en agter hom Mieke. Dr. Danie Brink, uitvoerende direkteur van Solidariteit Helpende Hand, waak steeds langs sy vrou se hospitaalbed na die tragiese ongeluk wat twee van sy kinders se lewens geëis het op pad na hul Kersvakansie saam met familie. Brink se oudste seun, André (13) en jongste dogter, Rachel (8), is op slag dood in die ongeluk. Brink het in ŉ onderhoud aan Maroela bevestig Lise (42) se toestand is steeds kritiek en sy is onder verdowing nadat sy ernstige kopbeserings, breuke aan haar linkerarm en ŉ ontwrigte linkerknie opgedoen het. Lise het Vrydag ŉ suksesvolle knie-operasie ondergaan en dokters meen sy is stabiel. “Sy reageer op prikkels, wat ŉ positiewe aanduiding is.” Brink het bevestig sy seun, Johann (9), het ook gisteraand ŉ operasie ondergaan en sterk tans aan onder waarneming. Brink se oudste dogter, Mieke (15) en jongste seun Daniël (2), is reeds uit die hospitaal ontslaan. Hy het bevestig hy sal die nag in die Mediclinic Welkom deurbring om sy vrou se vordering te monitor. Die gesin sal op Welkom bly totdat Lise se toestand genoeg verbeter het. “Ons het gevoel iets gee mee aan die linkerkant van ons motor. Die motor het skielik rigting verander, die pad verlaat en begin rol. Ek vermoed die linkeragterwiel het losgekom of die band het gebars. Daar was niks wat ons kon doen nie. Gelukkig het almal hul sitplekgordels aangehad, anders kon dit baie leliker gewees het. “Die motor het paar keer gerol en tot stilstand gekom. Ek kon darem vinnig uitklim en rondom die motor loop. Ek het nog nooit ŉ dooie mens gesien nie, maar ek het onmiddellik geweet Andre en Rachel was oorlede. Daar was gelukkig baie vinnig kundige mense op die toneel om te help. Daarvoor is ons baie dankbaar.” Brink het teenoor Maroela Media sy dankbaarheid vir die publiek se meelewing uitgespreek. “Ek en my gesin is oorweldig deur die publiek se blyke van meelewing. Ons harte is baie seer en ons het nog nie genoeg tyd gehad om tot verhaal te kom nie. Die gebeure van die afgelope paar dae is ŉ werklikheid waarmee ons as ŉ gesin en familie nog lank gaan spook. “Ons kan nie genoeg dankie sê vir al die gebede en boodskappe van bemoediging wat aan ons opgedra word nie. Ons kan nie genoeg dankie sê vir die ondersteuning wat ons by ons familie, vriende en kollegas, hospitaalpersoneel en elke mens wat hulle oor ons ontferm het in hierdie moeilike tyd nie, maar ons sê dankie vir wat dit werd is. Baie dankie.”